荊渚病中，因思匡廬，遂成三百字，寄梁先輩
生老病死者，早聞天竺書。相隨幾汩沒，不了堪欷歔。自理自可適，他人誰與袪。應當入寂滅，乃得長銷除。前月已骨立，今朝還貌舒。披衣試步履，倚策聊躊躇。江月青眸冷，秋風白髮疏。新題憶剡硾，舊約懷匡廬。張野久絕跡，樂天曾卜居。空龕掩薜荔，瀑布噴蟾蜍。古檜鳴玄鶴，涼泉躍錦魚。狂吟樹蔭映，縱踏花蔫煙。唇舌既已閑，心脾亦散攄。松窗有偃息，石徑無趑趄。夢冷通仙闕，神融合太虛。千峰杳靄際，萬壑明清初。長往期非晚，半生閑有餘。依劉未是詠，訪戴甯忘諸。稽古堪求己，觀時好笑渠。埋頭逐小利，沒腳拖長裾。道種將閑養，情田把藥鉏。幽香發蘭蕙，穢莽摧丘墟。敢謂囊盈物，那言庾滿儲。微煙動晨爨，細雨滋園蔬。蘚亂珍禽羽，門稀長者車。冥機坐兀兀，著履行徐徐。每許親朱履，多憐奉隼旟。簪嫌紅玳瑁，社念金芙蕖。海內競鐵馬，篋中藏紙驢。常言謝時去，此意將何如。